b"\n_START_ARTICLE_\nItalijos Eg\xc4\x97jo salos\n_START_SECTION_\nIstorija\n_START_PARAGRAPH_\nDodekanes\xc4\x85, i\xc5\xa1skyrus Kasteloriz\xc4\x85, Italijos karalyst\xc4\x97 okupavo 1912 m. Italijos-Turkijos karo metu. Italija buvo sutikusi gr\xc4\x85\xc5\xbeinti salas Osman\xc5\xb3 imperijai pagal 1912 m. Ouchy sutart\xc4\xaf, ta\xc4\x8diau neai\xc5\xa1kiai suformuluotas tekstas leido veikti laikinajai itali\xc5\xa1kai sal\xc5\xb3 administracijai. Pagal 1923 m. Lozanos sutarties 15 straipsn\xc4\xaf Turkija galutinai atsisak\xc4\x97 vis\xc5\xb3 teisi\xc5\xb3 \xc4\xaf Dodekanes\xc4\x85. Pirmojo pasaulinio karo metais Pranc\xc5\xabzija laikinai okupavo Kasteloriz\xc4\x85, kur\xc4\xaf Italija aneksavo (i\xc5\xa1 Osman\xc5\xb3 imperijos) 1919 m. _NEWLINE_Fa\xc5\xa1istin\xc4\x97 Italija formaliai aneksavo Dodekanes\xc4\x85 kaip Possedimenti Italiani dell'Egeo._NEWLINE_Italijos ineresai Dodekanese buvo pagr\xc4\xafsti strateginiais tikslais, buvo ketinama jomis remtis toliau formuojant Italijos imperij\xc4\x85. Lero ir Patmo salose buvo \xc4\xafkurtos Italijos karalki\xc5\xa1kojo laivyno baz\xc4\x97s.\n_START_SECTION_\nItal\xc5\xb3 kolonist\xc5\xb3 k\xc4\x97limas\n_START_PARAGRAPH_\nItal\xc5\xb3 vald\xc5\xbeios pastangos keldinti italus kolonistus \xc4\xaf salas nebuvo labai s\xc4\x97kmingos. 1936 m. Dodekanese gyveno 16711 ital\xc5\xb3, kuri\xc5\xb3 dauguma gyveno Rodo ir Lero salose. Rode ir Kose gyven\xc4\x99 italai buvo \xc5\xabkininkai, gyven\xc4\x99 naujai kurtose \xc5\xbeem\xc4\x97s \xc5\xabkio gyvenviet\xc4\x97se. O Lero italai daugiausia buvo kariuomen\xc4\x99 aptarnav\xc4\x99 darbuotojai, gyven\xc4\x99 kariuomen\xc4\x97s baz\xc4\x97se naujai ital\xc5\xb3 pastatytame mieste Portolage (dabartinis Graikijos miestas Lakki).\n_START_SECTION_\nPlanuota ekspansija\n_START_PARAGRAPH_\nPo Graikijos operacijos fa\xc5\xa1istin\xc4\x97 Italija siek\xc4\x97 prie Italijos Eg\xc4\x97jo sal\xc5\xb3 valdos prijungti Kikladas ir Sporadas, bet Vokietija prie\xc5\xa1taravo bet kokiam marionetin\xc4\x97s Graikijos (1941\xe2\x80\x9344) teritorijos suma\xc5\xbeinimui. Kadangi italai buvo okupav\xc4\x99 Kikladas, jie ruo\xc5\xa1\xc4\x97si oficialiai aneksuoti \xc5\xa1ias salas, ne\xc5\xbei\xc5\xabrint \xc4\xaf Vokietijos prie\xc5\xa1taravimus.\n_START_SECTION_\nItalijos vald\xc5\xbeios pabaiga\n_START_PARAGRAPH_\nPo Italijos kapituliacijos 1943 m. rugs\xc4\x97j\xc4\xaf salos trumpam buvo m\xc5\xab\xc5\xa1i\xc5\xb3 tarp vokie\xc4\x8di\xc5\xb3, brit\xc5\xb3 ir ital\xc5\xb3 arena. Kovos veiksmuose vir\xc5\xa1\xc5\xb3 pa\xc4\x97m\xc4\x97 vokie\xc4\x8diai, ir nors i\xc5\xa1 \xc5\xbeemynin\xc4\x97s Graikijos juos i\xc5\xa1var\xc4\x97 1944 m., Dodekanesuose jie liko iki karo galo. Vokie\xc4\x8di\xc5\xb3 okupacijos metu Dodekanesai formaliai liko pavald\xc5\xabs Italijos Socialinei Respublikai, bet de facto buvo Vokietijos karin\xc4\x97s vadovyb\xc4\x97s vald\xc5\xbeioje._NEWLINE_Pagal 1947 m. Taikos su Italija sutart\xc4\xaf salos buvo perduotos Graikijai."